Dawid word in die volgende verse as voorbeeld van ‘n getuie vir die volke verhef. Die belofte is dat mense na jou toe sal kom en na jou sal opkyk om die Woord te hoor. Jou invloed sal uitbrei oor nasies wat jy nie geken het nie. God sal jou eer herstel. In Handelinge sê Jakobus (die pastor van Jerusalem – gemeente) dat Jesus gekom het om die Tabernakel van Dawid weer op te rig. [Handelinge 15: 16]. Dawid in al sy oorwinnende glorie oor vyande en sonde, asook die koning wat sy harttaal neergeskryf het in watter omstandighede ookal en sy vreugde gevind het in die Teenwoordigheid van God as hy daar by die ark van God aanbid het, was die ideaal.
Josia was 8 jaar oud toe hy koning word en het 31 jaar regeer. As die Bybel sy ma noem, soos hier die geval is, dan beteken dit dat sy invloed op die koning gehad het. Seker logies, want hy was jonk toe hy die troon kry. In hierdie geval was haar invloed goed want hy het gedoen wat reg is in die oë van die Here en sy vader Dawid gevolg in dade.
Toe hy 18 jaar oud is het hy ‘n groot poging aangewend om die voorskrifte van die Here na te volg en die tempel te herstel. Hy stuur die staatsekretaris na die hoëpriester, om die geld bymekaar te maak wat deur die drumpelwagte ingesamel is. Geld is bymekaargemaak as tempelbelasting met die doel om die tempel in stand te hou. Selfs in afvallige tye het die oorblyfsel (remnant) – daardie mense wat selfs in afvalligheid die Here bly vertrou het – se getrouheid gesorg dat die tempelbelasting betaal is. Korrupte priesters het dit soms uitgemors, maar duidelik in hierdie tyd van ‘n goeie koning het die geld behoue gebly.
By die aanhoor van die wetboek het die koning opgestaan en sy klere geskeur – ‘n uiterlike teken van diep innerlike oortuiging en verootmoediging. Hy gee opdrag: gaan raadpleeg die Here namens my by die profeet. Hy besef hoe ver hy en die volk tekort skiet by die aanhoor van God se standaard. Sy reaksie op die Woord is ‘n diepe besef van sonde. Hy reageer op die regte manier.
Reaksie op die Woord van God bring deurbraak. ‘n Hele nuwe wêreld is moontlik as jy doen wat in die wetboek geskryf staan .